汤显祖
奉寄李苍门谏议并呈省院诸公二十韵
汉壁蓝光远，秦关紫气深。
宝莲开华岳，仙树出咸林。
夕拜连封事，宸游费雅箴。
国家方有道，天地得无心。
震位迟佳气，西师急好音。
数灾山少木，厥贡土惟金。
渐觉风谣苦，长看日气祲。
茧丝抽欲老，仗马噤难任。
地大谁为政，天高汝作霖。
英奇才世出，虚薄病年侵。
愧见同门友，愁闻倚柱吟。
越中随奏计，朝下惬攀寻。
绣辔凌朝践，清尊薄夜斟。
赏新喧散帙，怀旧默沾襟。
自合王乔履，谁分子贱琴。
羁孤魂莽苍，朝集意萧森。
路尽求牵复，春多肯幸临。
子牟留魏阙，陶令去江浔。
报玖将遗佩，弹冠拟合簪。
桑榆如薄照，兰菊待分阴。